ปตท.รับสนใจซื้อห้างคาร์ฟูร์
ปตท.รับอยู่ระหว่างศึกษาซื้อกิจการคาร์ฟูร์ แต่ยังเร็วเกินไปที่จะระบุว่าจะใช้เงินลงทุนอย่างไร
22 ส.ค. 2553

ปตท.รับอยู่ระหว่างศึกษาซื้อกิจการคาร์ฟูร์ แต่ยังเร็วเกินไปที่จะระบุว่าจะใช้เงินลงทุนอย่างไร
ผู้บริหารจากบริษัท ปตท. (PTT) เปิดเผยถึงกรณีที่มีข่าวว่าบริษัท ปตท. อยู่ระหว่างศึกษาที่จะเข้ากิจการของคาร์ฟูร์ว่า แผนการเข้าซื้อกิจการนั้นถือเป็นกลยุทธ์หนึ่งในการทำธุรกิจของ ปตท. อยู่แล้วและยอมรับว่าบริษัท ปตท. กำลังศึกษาความเป็นไปได้ที่จะซื้อกิจการคาร์ฟูร์เช่นกัน
“ตอนนี้ยังเร็วเกินไปที่จะบอกว่าบริษัท ปตท. ตัดสินใจจะซื้อคาร์ฟูร์จริงๆ และยังเร็วเกินไปที่จะสรุปว่าจะใช้เงินลงทุนเท่าไร เพราะการตัดสินใจจะซื้อกิจการใดนั้นจะต้องดูถึงความคุ้มทุน ผลตอบแทนที่จะได้รับรวมถึงการบริหารจัดการด้วย ดังนั้นเรื่องการซื้อคาร์ฟูร์ก็เป็นเพียงขั้นตอนการศึกษา” ผู้บริหารกล่าว
ด้านหลักการพิจารณาซื้อกิจการใดๆ ก็จะต้องดูว่าจะนำมาเพิ่มมูลค่าหรือเสริมกับกิจการที่มีอยู่ในปัจจุบันอย่างไร ซึ่งการศึกษาซื้อกิจการคาร์ฟูร์เข้ามาก็น่าจะไปสนับสนุนธุรกิจของจิฟฟี (Jiffy) และอะเมซอนเท่านั้น แต่จะไม่ใช่การขยายไลน์เข้าไปสู่ธุรกิจค้าปลีกแต่อย่างใด
บริษัทหลักทรัพย์เอเซีย พลัส (ASP) ได้ออกบทวิเคราะห์ภายหลังเข้ารับฟังข้อมูลบริษัท ปตท. (PTT) เมื่อวันที่ 19 ส.ค. ว่าทางผู้บริหาร ปตท.ยอมรับว่าอยู่ระหว่างการศึกษาการเข้าซื้อกิจการทั้งในประเทศและต่างประเทศเพื่อต่อยอดการเติบโตในอนาคต อาทิ การเข้าซื้อกิจการค้าปลีก “คาร์ฟูร์” ซึ่งถือเป็นการต่อยอดกิจการ Retail Marketing ในส่วนของร้านค้า Jiffy ที่มีอยู่ในสถานีบริการปั๊มน้ำมัน หรือการเข้าซื้อโรงกลั่นเอสโซ่ จึงยังถือเป็นประเด็นที่ต้องติดตาม เพราะขณะนี้ยังอยู่ระหว่างการศึกษา
สำหรับแนวโน้มกำไรของบริษัท ปตท. งวดครึ่งปีหลังของปีนี้นั้นน่าจะทรงตัวกับงวดครึ่งปีแรก และจะกลับมาเติบโตเชิงรุกในปี 2554 โดยคาดผลกำไรจะกลับฟื้นมาเติบโตอีกครั้งในปี 2554 จากทุกธุรกิจ โดยเฉพาะบริษัท ปตท.สำรวจและผลิตปิโตรเลียม (PTTEP) ซึ่งในปี 2554 จะรับรู้รายได้จากโครงการใหม่เต็มทั้งปี ขณะที่แนวโน้มธุรกิจโรงกลั่นและปิโตรเคมีน่าจะผ่านจุดต่ำสุดไปแล้วในปี 2553 รวมถึงโครงการที่ติดอยู่ในคดีความมาบตาพุดน่าจะกลับมาเดินเครื่องผลิตเชิงพาณิชย์ได้ในช่วงต้นปี 2554 ทำให้สามารถเริ่มรับรู้รายได้จากโรงแยกก๊าซฯ 6 และโรงงานอีเทนแครกเกอร์ใหม่ของบริษัท ปตท.|เคมิคอล (PTTCH) ได้เต็มกำลังผลิต 
ฝ่ายวิจัยได้จะปรับลดประมาณการกำไรสุทธิปี 2553-2554 ลงเพื่อสะท้อนการปรับอัตราแลกเปลี่ยนเป็น 32 จาก 33 บาทต่อเหรียญสหรัฐ ตามเงินบาทที่แข็งค่าขึ้น ล่าสุดราคาหุ้น PTT ปิดเท่ากับวันก่อนระดับ 266 บาท